Brandstofprys-skok vir Desember verwagArgieffoto. Volgens die Automobiel-Assosiasie (AA) se kommentaar op die ongeouditeerde petrolprysdata wat deur die Sentrale Energiefonds vrygestel is, wag daar ’n skerp styging in die brandstofprys. “Die rand was op sy laagste vlak teen die Amerikaanse dollar in ’n jaar. Daar was ook groot stygings in internasionale oliepryse,” het die AA gesê. Die AA verwag dat petrol met 74c per liter sal styg, diesel met 63c per liter en paraffien met tot 75c per liter. “Die prentjie kan nog verder vererger voor die einde van die maand. Ons kan nie die tekens ignoreer dat Suid-Afrika moontlik voor Desember verdere afgraderings in die gesig staar nie.” Volgens die AA kan kommer oor die regering se fiskale dissipline die rand verder negatief beïnvloed en kan dit saam met die stygings in internasionale oliepryse verdere brandstofprysverhogings vir die res van 2017 en selfs tot vroeg in 2018 tot gevolg hê. Die prys van petrol het begin November met 4c per liter gestyg, diesel (met ŉ swaelinhoud van 0.05%) met 23c per liter en diesel (met ŉ swaelinhoud van 0.005%) met 27c per liter. In Oktober het 93-oktaan-petrol met 25c per liter gestyg, terwyl die prys van 95-oktaan-petrol met 29c per liter gestyg het. Die prys van albei grade diesel het met 42c per liter gestyg.